Smernica Komisie 2002/36/ES
z 29. apríla 2002,
ktorou sa menia a dopĺňajú niektoré prílohy k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich rozšíreniu v rámci spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich rozšíreniu v rámci spoločenstva [1], ktorá bola naposledy zmenená a doplnená smernicou Komisie 2002/28/ES [2], najmä na jej pododseky c) a d) druhého odseku jej článku 14,
keďže:
(1) Mali by sa prijať opatrenia na ochranu spoločenstva pred škodlivými organizmami "Anisogramma anomala" (Peck) E. Müller, Anoplophora glabripennis (Motschulsky) a Naupactus leucoloma Boheman, ktorých výskyt v spoločenstve doteraz nebol známy.
(2) Súčasné ustanovenia týkajúce sa ochrany proti mínerke Liriomyza bryoniae (Kaltenbach) by sa mali zmeniť tak, aby sa obmedzili výhradne na chránené zóny v Írsku a Spojenom kráľovstve (Severné Írsko), pretože nebol zistený výskyt daného organizmu v týchto oblastiach.
(3) Zoznam hostiteľských rastlín míneriek Liriomyza huidobrensis (Blanchard) a Liriomyza trifolii (Burgess) by sa mal zmeniť tak, aby sa zobrali na zreteľ aktuálne informácie o vzťahu medzi týmito škodlivými organizmami a ich hostiteľskými rastlinami.
(4) Vzhľadom na nepretržite sa vyskytujúce prípady zachytenia molice Bemisia tabaci Genn., míneriek Liriomyza sativae (Blanchard), Amauromyza maculosa (Malloch), Liriomyza huidobrensis (Blanchard), Liriomyza trifolii (Burgess) a strapky Thrips palmi Karny na rôznych komoditách by sa mali zlepšiť súčasné ustanovenia týkajúce sa ochranných opatrení proti ich zavlečeniu a rozšíreniu v spoločenstve tak, aby sa zabezpečila účinnejšia ochrana.
(5) Súčasťou týchto zlepšených ochranných opatrení by malo byť používanie rastlinného pasu pre rastliny alebo rastlinné produkty pochádzajúce zo spoločenstva a rastlinolekárske osvedčenie pre rastliny alebo rastlinné produkty pochádzajúce z tretích krajín.
(6) Súčasné ustanovenia týkajúce sa ochrany proti Beet necrotic yellow vein virus by sa mali zmeniť tak, aby odrážali závery pracovnej skupiny Komisie, ktorá v príslušných chránených zónach, uznaných v spoločenstve, posudzovala fytosanitárne riziká spojené s týmto škodlivým organizmom.
(7) Súčasné ustanovenia týkajúce sa ochrany proti Tilletia indica Mitra by sa mali zmeniť tak, aby sa zobrali na zreteľ aktuálne informácie o výskyte tohto škodlivého organizmu v Južnej Afrike.
(8) Nesprávne začlenenie Malty a Cypru medzi neeurópske krajiny v bode 34 oddielu I časti A prílohy IV a v bode 7 b) oddielu I časti B prílohy V k smernici 2000/29/ES by sa malo opraviť.
(9) Zmeny a doplnenia sú v súlade so žiadosťami príslušných členských štátov.
(10) Príslušné prílohy k smernici 2000/29/ES by sa teda mali tomu zodpovedajúco zmeniť a doplniť.
(11) Opatrenia stanovené v tejto smernici sú v súlade so stanoviskom Stáleho výboru pre zdravie rastlín,
PRIJALA TÚTO SMERNICU:
Článok 1
Prílohy I, II, IV a V k smernici 2000/29/ES sa týmto menia a dopĺňajú v súlade s prílohou k tejto smernici.
Článok 2
1. Členské štáty uvedú 1. apríla 2003 do platnosti zákony, právne predpisy a administratívne opatrenia potrebné na dosiahnutie súladu s touto smernicou. Bezodkladne to oznámia Komisii.
Keď členské štáty prijmú tieto opatrenia, tieto budú obsahovať odkaz na túto smernicu alebo k nim bude tento odkaz pripojený v čase ich úradného zverejnenia. Postup pre takýto odkaz ustanovia členské štáty.
2. Členské štáty bezodkladne oznámia Komisii hlavné ustanovenia vnútroštátneho práva, ktoré prijmú v oblasti upravenej touto smernicou. Komisia o tom bude informovať ostatné členské štáty.
Článok 3
Táto smernica nadobúda účinnosť v deň nasledujúci po dni jej uverejnenia v Úradnom vestníku Európskych spoločenstiev.
V Bruseli 29. apríla 2002